Omkring klokken otte fredag morgen blev tre cyklister påkørt af en bil, mens de cyklede på Limfjordsbroen. En bilist fik et ildebefindende og mistede bevidstheden, hvorefter han kørte op på cykelstien på Limfjordsbroen. De tre cyklister, som manden ramte, blev tilset af læger, og en af cyklisterne samt føreren af bilen blev kørt på sygehuset. Ifølge vagtchefen ved Nordjyllands Politi, Ted Andersen, slap en af cyklisterne fra uheldet uden skrammer, en fik en skade på hånden, mens den sidste brækkede kravebenet. Trafikken på broen var kortvarigt mærket af uheldet, men den kører igen som normalt.
En mand mistede bevidstheden og kørte ind i tre cyklister.